**GUVERNUL ROMÂNIEI**

**HOTĂRÂRE**

privind actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, și trecerea acestuia din domeniul public al statului în domeniul public al municipiului București

Având în vedere prevederile art. 2^1 şi 2^2 din Ordonanţa Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările și completările ulterioare,

în temeiul art. 108 alin. (2) din Constituţia României, republicată, al art. 288 alin. (1) și art. 292 alin. (1) și (7) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, al art. 869 din Legea nr. 287/2009 privind Codul civil, republicată, cu modificările și completările ulterioare,

**Guvernul României adoptă prezenta hotărâre.**

ART. 1

Se aprobă actualizarea valorii de inventar și a datelor de identificare ale unui imobil din domeniul public al statului aflat în administrarea Ministerului Sănătății, înregistrat în inventarul centralizat al bunurilor din domeniul public al statului la poziția cu nr. MF 144532, ca urmare a reevaluării și a înscrierii imobilului în cartea funciară, potrivit datelor prevăzute în anexa nr. 1.

ART. 2

Se aprobă trecerea imobilului cu nr. MF 144532 din domeniul public al statului și din administrarea Ministerului Sănătății în domeniul public al municipiului București, potrivit datelor prevăzute în anexa nr. 2.

ART. 3

Predarea - preluarea imobilului prevăzut la art. 2 se face pe bază de protocol încheiat între părţile interesate, în termen de 30 de zile de la data intrării în vigoare a prezentei hotărâri.

ART. 4

(1) Se aprobă eliminarea poziției cu nr. MF 144532 din anexa nr. 15 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

(2) Ministerul Sănătăţii își va actualiza în mod corespunzător datele din evidența cantitativ - valorică și va opera, împreună cu Ministerul Finanțelor, modificarea anexei nr. 15 la Hotărârea Guvernului nr. 1705/2006, cu modificările şi completările ulterioare.

ART. 5

Anexele nr. 1 și 2 fac parte integrantă din prezenta hotărâre.

**PRIM - MINISTRU**

**ION – MARCEL CIOLACU**